โฆษก ศบค.  ระบุ มีคนฝืนมาตรการเคอร์ฟิวถูกดำเนินคดีแล้ว 81 ราย ขอให้จังหวัดเพิ่มความเข้มงวด เพราะเสี่ยงแพร่เชื้อได้
โฆษก ศบค. ระบุ มีคนฝืนมาตรการเคอร์ฟิวถูกดำเนินคดีแล้ว 81 ราย ขอให้จังหวัดเพิ่มความเข้มงวด เพราะเสี่ยงแพร่เชื้อได้ น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า มีประชาชนฝ่าฝืนมาตรการเคอร์ฟิว ที่ห้ามออกนอกเคหสถานในเวลา 22.00 น. - 04.00 น. จำนวน 747 ราย ว่ากล่าวตักเตือน 98 ราย มีการดำเนินคดีไปแล้ว 81 คดี ส่วนใหญ่เป็นการชุมนุมมั่วสุมเล่นการพนัน ดื่มสุรา และยาเสพติด โดยพื้นที่ที่มีประชาชนฝ่าฝืนมาตรการเคอร์ฟิวมากที่สุดได้แก่ จังหวัดปทุมธานี 61 ราย นนทบุรี 56 ราย กรุงเทพฯ 55 ราย ชลบุรี 35 ราย สงขลา 26 ราย สมุทรสาคร 25 ราย ภูเก็ต 24 ราย ซึ่งถือว่ามีความเสี่ยงกับการติดเชื้ออย่างมาก จึงอยากขอความร่วมมือทางจังหวัดดำเนินการให้มีผู้ฝ่าฝืนลดลงสำหรับคนไทยที่ตกค้างจะเดินทางกลับจากเกาหลีใต้วันนี้ เวลา 22.00 น. จำนวน 92 คน ส่วนพรุ่งนี้ 16 เมษายน 2563  จะมีคนไทย เดินทางกลับจากสหรัฐอาหรับเอมิเรตส์อีก 120 คน และสาธารณรัฐมัลดีฟส์ 70 คน  และวันที่ 17เมษายน 2563 จะมีคนไทยเดินทางกลับจากบังกลาเทศ อีก 35 คน ซึ่งจะต้องเข้าสู่กระบวนการกักตัวต่อไป ขณะที่การส่งมอบหน้ากากอนามัยกระทรวงสาธารณสุข ที่ได้รับมอบมา 19 ล้านชิ้น ส่งมอบไปแล้ว 16-17 ล้านชิ้น ส่วนกระทรวงมหาดไทย ที่ได้รับมอบมา 11 ล้านชิ้น ส่งมอบไปแล้ว 10.9 ล้านชิ้น อย่างไรก็ตาม หากหน่วยงานด้านสาธารณสุขหรือบุคคลที่จำเป็นต้องใช้หน้ากากอนามัยทางการแพทย์ที่ยังไม่ได้สามารถประสานมาได้ที่สายด่วน 1111 ศบค. ทั้งส่วนกลางและในพื้นที่